

 **MINISTERUL SÃNÃTÃŢII**

 **INSPECŢIA SANITARĂ DE STAT**

**RAPORT**

**referitor la acţiunea tematică de control privind condiţiile de aprovizionare cu apă potabilă a localităţilor din mediul rural**

În conformitate cu Planul naţional de acţiuni tematice de control în sănătate publică pentru anul 2025 şi ţinând cont de atribuţiile Ministerului Sănătăţii privind controlul respectării prevederilor legale în vigoare în ceea ce priveşte calitatea apei potabile, în calitate de autoritate competentă în acest domeniu, Inspecţia Sanitară de Stat a organizat şi a coordonat în **perioada 01.05 – 30.05.2025** acţiunea tematică de control pentru verificarea condiţiilor de aprovizionare cu apă potabilă a localităţilor din mediul rural.

Pe parcursul derulării acţiunii de control inspectorii sanitari au verificat respectarea reglementărilor legale în vigoare în ceea ce priveşte calitatea apei potabile, conform:

* Ordonanței Guvernului nr. 7/2023 privind calitatea apei destinate consumului uman;
* HG nr. 971/2023 pentru aprobarea Normelor de supraveghere, monitorizare și inspectie sanitară a calității apei potabile;
* Ordinului MS nr. 1030/2009 privind aprobarea de reglementare sanitară pentru proiectele de amplasare, construire și pentru funcționarea obiectivelor ce desfășoară activități cu risc pentru starea de sănătate a populației, cu modificările și completările ulterioare.

Totodată, controalele au vizat verificarea respectării actelor normative legate de personal (HG nr. 355/2007 privind supravegherea sănătăţii lucrătorilor, cu modificările şi completările ulterioare şi Ordinul nr. 2209/4469/2022 privind aprobarea Metodologiei pentru organizarea şi certificarea instruirii profesionale a personalului privind însuşirea noţiunilor fundamentale de igienă), a altor reglementări specifice sectorului de apă potabilă care au legătură cu domeniul sănătăţii publice, cum ar fi:

* Ordinul nr. 275/2012 privind aprobarea Procedurii de reglementare sanitară pentru punerea pe piaţă a produselor, materialelor, substanţelor chimice/amestecurilor şi echipamentelor utilizate în contact cu apa potabilă, cu modificările și completările ulterioare;
* HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, cu modificările și completările ulterioare;
* Ordinul nr. 726/1178/96/2015 privind stabilirea măsurilor necesare pentru efectuarea controalelor oficiale de către personalul împuternicit al autorităţilor publice responsabile prevăzut în art. 4 alin. (1) din Hotărârea Guvernului nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, pentru a asigura respectarea Regulamentului (UE) nr. 528/2012;

- Ordinul nr. 10/368/11/2010 privind aprobarea procedurii de avizare a produselor biocide care sunt plasate pe piaţă pe teritoriul României, cu modificările și completările ulterioare.

De asemenea, inspectorii sanitari au aplicat, după caz, prevederile HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare.

Obiectivele acţiunii tematice au constat în:

* Inspecţia sanitară la staţiile de tratare a apei potabile din localităţile din zona rurală;
* Inspecţia sanitară la reţelele de distribuţie din localităţile din zona rurală;
* Inspecția sanitară la fântânile publice din zona rurală;
* Prelevare de probe de apă potabilă pentru determinări în laborator care au fost analizate în laboratoarele direcțiilor de sănătate publică județene.

Pentru deficienţele constatate în cadrul controalelor au fost aplicate următoarele  **sancţiuni contravenţionale**:

- **122 avertismente**

**- 146 amenzi în valoare totală de 1.878.600 lei**

**- 4 suspendări de activitate** la trei furnizori de apă din județul Alba și un furnizor de apă din județul Harghita.

Inspectorii sanitari **au retras de la utilizare** **1175 litri** **produse biocide** (folosite pentru dezinfecția apei potabile) cu termen de valabilitate expirat.

* La nivel național au fost **catagrafiate 3041 obiective** (stații de tratare și rețele de distribuție a apei potabile), din care:

- 2018 obiective cu autorizație sanitară de funcționare cu viza anuală, fără viza anuală, cu derogare, cu program de conformare, cu aviz temporar de funcționare;

- 1023 obiective care nu dețin autorizație sanitară de funcționare/aviz temporar de funcționare.

* Inspectorii sanitari au efectuat **control la 650 obiective**, dintre care:
* 361 obiective cu autorizație sanitară de funcționare cu viza anuală, fără viza anuală, cu derogare, cu program de conformare, cu aviz temporar de funcționare;
* 289 obiective care nu dețin autorizație sanitară de funcționare/aviz temporar de funcționare.
* În cadrul acestei acţiuni au fost efectuate verificări de către inspectorii sanitari la **589 staţii de tratare** **apă potabilă** care deservesc **1.147.177 locuitori** și au identificat următoarele aspecte funcționale:
* 458 stații au captare adecvată;
* la 424 stații se aplică în mod corespunzător procesul de tratare;
* la 176 stații se utilizează procedee de sedimentare;
* 229 stații dețin sisteme de filtrare adecvată;
* la 362 stații se efectuează clorinare / dezinfecție corespunzătoare;
* la 378 stații de tratare apă potabilă se realizează controlul procesului de tratare;
* la 519 stații se asigură întreținerea adecvată;
* 505 stații dețin personal adecvat care le operează.

Inspectorii sanitari au identificat că la 426 stații de tratare apă se efectuează controlul înregistrării documentelor.

Conform informațiilor furnizate de inspectorii sanitari, furnizorii de apă efectuează monitorizarea operațională la 408 stații, iar la 410 stații de tratare apă DSP-urile realizează monitorizarea de audit.

Exemple de județe unde furnizorii de apă nu realizează monitorizarea operațională a stațiilor de tratare apă: Alba, Argeș, Brașov, Buzău, Dolj, Gorj, Mureș, Neamț, Olt, Prahova, Sibiu, Vaslui, Vâlcea, Vrancea.

Exemple de județe unde DSP-urile nu efectuează monitorizarea de audit: Argeș, Brașov, Brăila, Buzău, Dolj, Hunedoara, Mureș, Neamț, Sibiu, Timiș, Vaslui, Vâlcea.

La stațiile de tratare apă s-au înregistrat 10 reclamații de la consumatori și s-a consemnat faptul că la 282 stații există diverse probleme, la 242 stații fiind necesară luarea măsurilor imediate.

Reprezentanții DSP-urilor au constatat că la 220 stații au fost soluționate problemele identificate la controlul precedent.

* Inspectorii sanitari au verificat **617 rețele de distribuție a apei potabile** și au constatat că la 456 rețele se efectuează controlul înregistrărilor documentelor.

Furnizorii de apă asigură controlul monitorizării operaționale la 421 rețele. Exemple de județe unde furnizorii de apă nu realizează monitorizarea operațională a rețelelor de distribuție apă: Alba, Argeș, Brașov, Buzău, Dolj, Gorj, Mureș, Neamț, Olt, Prahova, Sibiu, Vaslui, Vâlcea, Vrancea.

Exemple de județe unde DSP-urile nu efectuează controlul monitorizării de audit: Argeș, Brașov, Buzău, Dolj, Hunedoara, Mureș, Neamț, Sibiu, Vaslui, Vâlcea.

* În procesul de tratare al apei potabile 449 dintre stații se utilizează **produse biocide** (de ex. hipoclorit de sodiu, clor lichid). Raportat la avizul emis de Comisia Națională pentru Produse Biocide, inspectorii sanitari nu au identificat neconformități privind etichetarea, modul de ambalare și capacitatea produselor biocide, precum și în ceea ce privește folosirea acestora, fiind respectate prevederie art. 17(5) și ale art. 69 din Regulamentul nr. 528/2012 privind termenii și condițiile din autorizație, cu excepția utilizării în unele cazuri a produselor biocide cu termenul de valabilitate expirat.
* Inspectorii sanitari din 13 județe au verificat **126 fântâni publice** care deservesc 5.967 locuitori și au identificat ca principale **neconformități**: parametrii necorespunzători ai apei potabile, fântâna nu este dotată cu acoperiș, lipsa protecției cu capac a fântânii.
* Inspectorii sanitari au prelevat **829 probe de apă potabilă**, dincare **17% dintre probe sunt neconforme** din punct de vedere a parametrilor microbiologici, **15% sunt probe neconforme** din punct de vedere a parametrilor chimici și **58% sunt probe neconforme** din punct de vedere a parametrilor indicatori, conform prevederilor legale în vigoare.
* Principalele **neconformităţi** identificate de inspectorii sanitari în cadrul acţiunii de control:
* neasigurarea calității apei potabile, potrivit reglementarilor legale in vigoare;
* lipsa autorizației sanitare de funcționare sau nevizarea anuală a acesteia;
* neefectuarea monitorizării operaționale și/sau a monitorizării de audit a apei potabile;
* nerespectarea programului de monitorizare a calității apei;
* neasigurarea dezinfecției eficiente a apei;
* nerespectarea regimului produselor biocide stabilit de normele în vigoare;
* lipsa evidenței operațiunilor de spălare, curățare și dezinfecție a bazinelor de înmagazinare;
* neîntocmirea regulamentului de exploatare, funcţionare şi întreţinere a instalaţiilor centrale de aprovizionare cu apă pentru consum uman.
* Principalele **măsuri dispuse** de inspectorii sanitari în cadrul acţiunii de control:
* depunerea documentației la DSP în vederea obținerii autorizației sanitare de funcționare pentru acest tip de obiectiv ce desfășoară activitate cu risc pentru starea de sănătate a populației sau în vederea reavizării;
* analizarea tuturor parametrilor prevăzuţi de OG nr. 7/2023 în cadrul monitorizării operaţionale;
* monitorizarea/consemnarea cantităţii de substanță dezinfectantă introdusă zilnic în apă şi verificarea eficienţei dezinfecţiei;
* efectuarea de proceduri de tratare în vederea menținerii în parametrii de potabilitate a apei;
* interzicerea furnizării apei din reţea către populație ca şi apă potabilă; se va distribui apă către populaţie doar în scop menajer şi se impune asigurarea unei surse alternative de apă potabilă până la remedierea deficienţelor şi informarea populaţiei prin toate mijloacele existente cu privire la nepotabilitatea apei;
* depunerea/întocmirea programului de monitorizare operaţională la DSP in vederea avizării;
* remedierea neconformităţilor constatate în vederea asigurării parametrilor de calitate ai apei potabile prin monitorizarea operaţională conform programului de monitorizare avizat de DSP;
* golirea, curățarea, spălarea și dezinfecția bazinelor de înmagazinare a apei și repetarea analizei apei;
* repararea/înlocuirea stației de clorinare defectă și realizarea clorinării automate;
* informarea DSP-ului cu privire la lucrările care se efectuează în sistemul de aducțiune, stocare și distribuție inclusiv a lucrărilor de golire, spălare, curățare și dezinfecție a rezervorului de înmagazinare a apei; anunțarea întreruperilor sau furnizării cu intermitență a apei;
* efectuarea controlului medical periodic al personalului;
* întocmirea/actualizarea registrelor prevăzute de legislaţie de către furnizorul de apă;
* menţinerea avertizării populaţiei până la obţinerea rezultatelor analizelor de laborator care să ateste îndeplinirea condiţiilor de potabilitate;
* publicarea pe site-ul propriu al furnizorului de apă a informaţiilor pentru public cu privire la întreruperile în furnizarea apei potabile şi cauza acestora, măsurile de remediere şi informaţiile prevăzute în OG nr. 7/2023 privind calitatea apei potabile;
* aprovizionarea permanentă cu produse biocide avizate şi aflate în termenul de valabilitate;
* eliminarea deșeurilor din perimetrul de protecție sanitară cu regim de restricție;
* desemnarea unei persoane cu atribuții în mentenanța sistemului de alimentare cu apă;
* efectuarea cursurilor privind însușirea noțiunilor fundamentale de igienă de către persoana cu atribuții specifice pentru întreținerea sistemului de aprovizionare cu apă potabilă.

Pentru asigurarea protecţiei sănătăţii, inspectorii sanitari vor continua acţiunile de control privind verificarea condiţiilor de aprovizionare cu apă potabilă a localităţilor din mediul rural, la care au fost depistate deficienţe şi abateri de la prevederile legislative în vigoare.